Tanzania ni miongoni mwa nchi 14 zitakazoshiriki kusaini mkataba wa utekelezaji wa mpango wa kimataifa wa Nishati, ujulikanao kama Mission 300, wakati wa Mkutano wa Nishati wa Wakuu wa Nchi za Afrika utakaofanyika tarehe 27 na 28 Januari 2025, jijini Dar es Salaam.

Mkataba huu unalenga kuiwezesha Tanzania kufikia malengo yake ya nishati ifikapo mwaka 2030, ikiwemo kuhakikisha upatikanaji wa umeme kwa asilimia 100%, kuwaunganisha zaidi ya wananchi milioni 13 katika mfumo wa umeme, na kuboresha upatikanaji wa nishati safi ya kupikia kwa kaya nyingi zaidi nchini.

Akizungumza katika warsha ya wahariri na waandishi wa habari iliyofanyika tarehe 5 Januari 2025 jijini Dar es Salaam, Mkurugenzi wa Umeme Vijijini (REA), Jones Olotu, amesema kuwa mkataba huu utatoa msukumo mpya katika juhudi za serikali za kuboresha sekta ya nishati na maisha ya wananchi kwa ujumla.

“Mkataba wa Mission 300 utarahisisha upatikanaji wa teknolojia ya kisasa na uwekezaji mkubwa katika matumizi ya nishati jadidifu, kama vile jua, upepo, na jotoardhi. Hii itasaidia si tu kuboresha maisha ya wananchi, bali pia kuchochea maendeleo ya kiuchumi nchini,” amefafanua Olotu.

Aidha, ameongeza kuwa kupitia mkataba huu, Tanzania inatarajia kupunguza utegemezi wa nishati kutoka vyanzo vya nje na kuimarisha huduma za nishati nchini. Olotu pia aliweka wazi kwamba mkataba huu utafungua fursa nyingi za ajira na maendeleo, hususan kwa jamii zinazoishi vijijini, kwa kuhakikisha nishati inafika hadi maeneo ya pembezoni mwa nchi.

Mkutano wa Nishati wa Wakuu wa Nchi za Afrika unatarajiwa kuwa jukwaa muhimu la maamuzi ya kimkakati kwa mustakabali wa nishati barani Afrika, huku mkataba wa Mission 300 ukiwa ni moja ya hatua kubwa za kujenga ushirikiano wa kimataifa katika sekta hii muhimu.

@SuluhuSamia @ikulumawasliano 
#DiraYaSamia